**Pitanja zaprimljena na email ESF-Ministarstvo kulture po objavi Poziva na dostavu projektnih prijedloga „Umjetnost i kultura *online*“ – 3. dio**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Može li se iz projekta financirati plaća novozaposlenog voditelja projekta koji bi se u sklopu projekta zaposlio putem Ugovora o radu? | Da. U okviru poziva, moguće je zapošljavanje novih osoba, uključujući voditelja projekta. Osoba koja provodi aktivnosti upravljanja projektom (voditelj projekta) mora biti angažirana putem ugovora o radu/rješenja kod prijavitelja ili partnera. |
| 2 | Možemo li u projekt uključiti obje ciljane skupine ili moramo odabrati jednu? | U projekt možete uključiti jednu ili obje ciljane skupine. Ako uključite obje ciljane skupine, onda za svaku trebate organizirati zasebne aktivnosti sukladno potrebama odabrane ciljane skupine. |
| 3 | Ako partner nema zaposlenih osoba mogu li se članovi partnerske organizacije angažirati u sklopu projekta putem Ugovora o djelu ili umjetničkog autorskog honorara? Ako da, smatra li se to troškom osoblja? | Članove partnerske organizacije možete angažirati za obavljanje poslova na projektu ako je to nužno za ostvarenje jednog ili više ciljeva projekta i ako takav angažman ne predstavlja sukob interesa sukladno *Postupcima nabave za osobe koje nisu obveznici zakona o javnoj nabavi*. Vrsta ugovora određuje se temeljem relevantnog nacionalnog zakonodavstva (v. *Uputu o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014. – 2020. objavljenu na www.esf.hr*), a ako je riječ o voditelju projekta, on mora biti zaposlen temeljem ugovora o radu/rješenja kod prijavitelja ili partnera.Troškovi angažmana tih osoba su izravni trošak osoblja ako je taj rad izravno povezan s ciljevima operacije/projekta te zadovoljava ostale uvjete navedene u točki 4.1.1 Uputa za prijavitelje. Ukoliko je riječ o radu koji nije izravno povezan s ciljevima operacije/projekta (npr. vođenje računovodstva), riječ je o ostalim prihvatljivim troškovima.Napominjemo da će Nacionalna zaklada za razvoj civilnoga društva (PT2) održati provedbene radionice za korisnike (uspješne prijavitelje) u svrhu što kvalitetnije provedbe i izrade obaveznih dokumenata i izvješća. |
| 4 | Možemo li u projekt uključiti suradnike, koji ne mogu sudjelovati kao partneri na projektu, ali bi za potrebe projekta npr. ustupili prostor za izvođenje nekih od projektnih aktivnosti? | Da. |
| 5 | Smatra li se troškom osoblja trošak produkcije snimanja emisija (producent/redatelj, kamerman, montažer) koji bi bili angažirani putem Ugovora o djelu za potrebe snimanja? | Naknada osoblju angažiranom za provedbu prihvatljivih aktivnosti je izravni trošak osoblja ako je rad tih osoba izravno povezan s projektom te zadovoljava ostale uvjete navedene u točki 4.1.1 Uputa za prijavitelje. Vrsta ugovora određuje se temeljem relevantnog nacionalnog zakonodavstva (v. *Uputu o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014. – 2020. objavljenu na www.esf.hr*). Troškovi osoblja prihvatljivi su samo ukoliko je riječ o naknadi za provedbu prihvatljivih aktivnosti, tj. aktivnosti koje doprinose ostvarenju općeg i specifičnih ciljeva Poziva te zadovoljavaju ostale uvjete navedene u točki 3.3 Uputa za prijavitelje. Proizvodnja audiovizualnih djela (djela koja su umjetnički i/ili autorski izraz ) kao aktivnost nije prihvatljiva u ovom pozivu, budući da su takve aktivnosti obuhvaćene Zakonom o audiovizualnim djelatnostima i potpadaju pod državne potpore, dok se bespovratna sredstva koja se isplaćuju ovim pozivom ne smatraju državnom potporom niti potporom male vrijednosti. |
| 6 | Smije li se u sklopu projekta koristiti platforma u vlasništvu pravne osobe za potrebe prijenosa programa uživo? | Pitanje vlasništva platforme za provedbu *online* aktivnosti nije regulirano natječajnom dokumentacijom. Iz pitanja nije razvidno o kakvom je „programu“ riječ, no molimo imati na umu kako su prihvatljive aktivnosti one koje doprinose ostvarenju općeg i specifičnih ciljeva Poziva te zadovoljavaju ostale uvjete navedene u točki 3.3 Uputa za prijavitelje.  |
| 7 | S obzirom na to da su jedna od ciljanih skupina osobe starije od 54 godine, može li se kao jedna od projektnih aktivnosti navesti kratka edukacija za korištenje online alata koji bi se koristili u sklopu projekta, kako bi im se olakšalo sudjelovanje u ostalim projektnim aktivnostima, a za potrebe koje bi se angažirao vanjski stručnjak koji bi održao edukaciju? Ako da, smatra li se i to troškom osoblja? | Aktivnosti usmjerene prvenstveno na stjecanje vještina i znanja, a bez komponente socijalnog uključivanja, nisu prihvatljive. Međutim, ako je kratka edukacija o korištenju *online* alata nužna i provodi se kao manji dio neke šire aktivnosti koja doprinosi ostvarenju općeg i specifičnih ciljeva poziva te zadovoljava ostale uvjete navedene u točki 3.3 Uputa za prijavitelje, bit će uzeta u obzir za financiranje. Naknada vanjskom stručnjaku za provedbu takve edukacije je izravni trošak osoblja ako zadovoljava uvjete navedene u točki 4.1.1 Uputa za prijavitelje. |
| 8 | Ukoliko bi se u sklopu projekta angažirao vanjski stručnjak za grafičko oblikovanje materijala, promociju na društvenim mrežama i održavanje službene web stranice projekta, putem Ugovora o djelu, smatra li se to troškom osoblja ili troškom promocije i vidljivosti? | Oboje. Naknada vanjskom stručnjaku za provedbu promidžbenih aktivnosti spada u troškove elementa „Promidžba i vidljivost“, a riječ je o izravnom trošku osoblja (treba mu pridati oznaku „Izravni trošak osoblja“ u Prijavnom obrascu A) ako isti zadovoljava uvjete navedene u točki 4.1.1 Uputa za prijavitelje. Vrsta ugovora određuje se temeljem relevantnog nacionalnog zakonodavstva (v. *Uputu o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014. – 2020. objavljenu na www.esf.hr*). |
| 9 | U sklopu projekta planira se angažiranje većeg broja vanjskih suradnika u sklopu elementa 1. Je li potrebno u B obrascu svakog od tih stručnjaka navoditi imenom i prezimenom i dodatno opisivati njihove kompetencije, tj. dokazati zašto će upravo oni biti angažirani?  | U prijavnom obrascu A, dijelu Informacije o provedbenim kapacitetima prijavitelja i partnera, potrebno je navesti, u sažetom obliku, kompetencije koje imaju (ili će imati) ključni članovi, no nije potrebnonavoditi ime i prezime tih osoba.  |
| 10 | Postoji li ograničenje u broju vanjskih suradnika koji mogu biti angažirani u sklopu projekta? | Ne. Broj vanjskih stručnjaka koji će biti angažirani u provedbi projektnih aktivnosti nije ograničen. |
| 11 | S obzirom na skromne financijske kapacitete prijavitelja, a mnogo veće financijske kapacitete partnera, je li moguće da financijska sredstva sjedaju direktno na račun partnera, a ne prijavitelja? Ako ne, je li prihvatljiva opcija da partner plaća sve izdatke tokom projekta, a prijavitelj po primitku 40% predujma i svih povrata sredstava tokom projekta ta sredstva odmah prebacuje na račun partnera? | Ne. Prihvatljivi troškovi nadoknađuju se korisniku (uspješnom prijavitelju), a plaćanje predujma također traži korisnik (osim u slučaju kad je korisnik ujedno i korisnik državnog proračuna unutar sustava državne riznice), koji je dužan osigurati kontinuirano financiranje projekta. Isplate sredstava se vrše na bankovni račun korisnika. Prijavitelju odnosno (svakom) partneru pripada postotak ostalih prihvatljivih troškova projekta koji odgovara udjelu njegovih izravnih troškova osoblja u ukupnim izravnim troškovima osoblja. |
| 12 | PRIJAVNI OBRAZAC B / Ako projekt ima više aktivnosti, raspisuje li se svaka aktivnost u zasebnu kućicu na način da se svaka aktivnost piše sa max 4000 znakova ili se sve aktivnosti zajedno opisuju u jednoj kućici sa max 4000 znakova? | Opis svih aktivnosti obuhvaćenih Elementom 1 zajedno treba unijeti u jednu rubriku (kućicu) Prijavnog obrasca B.  |
| 13 | Zbog planiranja financija, molimo informaciju o dinamici podnošenja ZNS-ova i dinamici povratka sredstava tijekom provedbe projekta. | U skladu s točkom 14.4. Općih uvjeta Ugovora o dodjeli bespovratnih sredstava, korisnik (uspješni prijavitelj) podnosi Zahtjeve za nadoknadom sredstava (ZNS) u roku 15 dana od isteka svaka 3 mjeseca od sklapanja Ugovora ili češće na zahtjev PT2. Sukladno točki 16.11. Općih uvjeta ugovora o dodjeli bespovratnih sredstava rok za izvršenje plaćanja korisniku je 30 dana od dana isteka roka za pregled predmeta obveze, odnosno 30 dana od dana isteka roka za provjeru Zahtjeva za predujam/ZNS-a. Za detalje o dinamici podnošenja ZNS-ova i općenito proceduri izvještavanja te plaćanja v. članke 13-18 Općih uvjeta Ugovora. Napominjemo da će Nacionalna zaklada za razvoj civilnoga društva (PT2) održati provedbene radionice za korisnike (uspješne prijavitelje) u svrhu što kvalitetnije provedbe i izrade obaveznih dokumenata i izvješća. |
| 14 | Je li u Prijavnom obrascu A potrebno raspisivati i stavke troškovnika ostalih prihvatljivih troškova ili samo stavke koje se odnose na izravne troškove osoblja? | U Prijavni obrazac A prvo trebate upisati i obrazložiti samo stavke koje se odnose izravne troškove osoblja. Zatim u element „Upravljanje projektom i administracija“ uvrštavate jednu stavku pod nazivom „Ostali prihvatljivi troškovi projekta“ te upisujete iznos dobiven primjenom postotka (40 %) na zbroj svih izravnih troškova osoblja, a u stupcu "Oznake" za tu stavku troška odabirete oznaku "Fiksna stopa". |
| 15 | Moraju li se radionice provoditi na način da polaznici mogu sudjelovati samo u realnom vremenu? Naime, iz opisa dokaza postignuća mjerljivog ishoda (str. 28), gdje se kao dokaz navodi: "snimka zaslona računala tijekom održavanja online radionice", možemo zaključiti da se radionice moraju provoditi putem platforme koja omogućuje sudjelovanje sudionika u radionici u realnom vremenu. Činjenica je da se za sudjelovanje na takvoj radionici mora imati dovoljno brza i kvalitetna internetska veza, što nije uvijek slučaj, a također se kao problem može pojaviti i usklađivanje odgovarajućih termina za sve polaznike. Stoga vas molimo pojašnjenje dokaza postignuća mjerljivih ishoda pod brojem 2, jer ovako kako je sada navedeno podrazumijeva isključivo uživo održavanje radionica na platformama za videokonferencije. | Da. Budući da aktivnosti moraju doprinositi ciljevima poziva – dakle, razvoj socijalnih i kreativnih vještina i znanja mora doprinositi socijalnom uključivanju sudionika – treba ih provoditi u realnom vremenu (sinkrono). Stoga se dokaz postignuća „Videosnimke održanih participativnih kulturnih i/ili umjetničkih aktivnosti iz kojih je vidljivo sudjelovanje pripadnika ciljanih skupina te njihov identitet“ mjerljivog ishoda „Provedene participativne kulturne i/ili umjetničke aktivnosti“ odnosi na provedbu *online* aktivnosti u realnom vremenu. Napominjemo da je kupnja opreme, uključujući informatičku opremu (npr. pojačivača Wi-Fi signala), prihvatljiv trošak u okviru poziva ukoliko zadovoljava uvjete navedene u točki 4.1.1 Uputa za prijavitelje. |
| 16 | S obzirom na to da se sudionici evidentiraju u trenutku prvog ulaska u projektnu aktivnost, u kojem postotku aktivnosti sudionik treba sudjelovati da bi se brojao kao sudionik ili je sudionik svaka osoba iz ciljane skupine koja sudjeluje na bar jednoj aktivnosti? | Sudionik (pripadnik ciljane skupine) se broji kao doprinos odgovarajućem **pokazatelju** (v. točku 1.5 Uputa za prijavitelje) i kao doprinos odgovarajućem **ishodu** (v. točku 3.3 Uputa za prijavitelje), ako su za to ispunjeni uvjeti navedeni u Uputama za prijavitelje. Sudionik se prijavljuje i evidentira u okviru određenog pokazatelja samo ako su za njega prikupljeni obavezni podaci navedeni u točki 1.5 Uputa za prijavitelje. Da bi se brojao kao doprinos mjerljivom ishodu „Broj pripadnika ciljanih skupina koji su završili program odabrane participativne kulturne i/ili umjetničke aktivnosti“, sudionik mora završiti program odabrane participativne kulturne i/ili umjetničke aktivnosti budući da je potvrda o završenom programu jedan od dokaza postignuća navedenog ishoda. |
| 17 | Je li moguće planirati radionice na kojima bi zajedno bile obje ciljane skupine, i mlađi od 25 godina (CO06) i stariji od 54 godine (CO07), ukoliko je tema radionica takva da je miješanje ciljanih skupina prihvatljivo, pa čak i poželjno zbog njihove interakcije i međusobnog dodatnog stjecanja znanja? | Ne. Ako uključite obje ciljane skupine, onda za svaku trebate organizirati zasebne aktivnosti sukladno potrebama odabrane ciljane skupine. |
| 18 | U projektu, kao jednu od aktivnosti, planiramo online radionice glume i izrade lutaka/rekvizita za lutkarske predstave. Partner bi nam bilo kazalište, a radionice bi vodili glumci koji rade u navedenom kazalištu, ali van svog radnog vremena jer, kako kaže ravnateljica, ova vrsta posla nije u opisu njihovog radnog mjesta. Pitanje je: da li se tim osobama za navedene radionice može isplatiti honorar preko projekta?  | Ne. Sukladno točki 2.5 *Upute o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj*, troškovi ugovora o djelu kao dodatnog dohotka za obavljanje poslova vezanih za projekt, za zaposlenike koji svoju redovnu plaću primaju temeljem Ugovora o radu s korisnikom/partnerom, smatraju se neprihvatljivim troškovima. Napominjemo da, ako je na projektu potrebno angažirati osobu koja je već zaposlena kod prijavitelja/partnera na puno radno vrijeme, moguće je za tu osobu napraviti preraspodjelu poslova te dodatkom ugovora o radu/odlukom/rješenjem odrediti postotak radnog vremena koji će se odnositi na obavljanje poslova u vezi s projektom.  |
| 19 | Uvidom u natječajnu dokumentaciju za javni poziv na dostavu projektnih prijedloga pod nazivom „Umjetnost i kultura online“ otkrili smo da nigdje nije objavljen Obrazac A, a u pozivu i obrascu B se nekoliko puta referira na njega. Molim vas da nam pošaljete Obrazac A i da isti uploadate na web stranicu kako bi svi imali jednake uvijete za prijavu projekta. | Kako je navedeno u točki 5. Uputa za prijavitelje, Prijavni obrazac A dostupan je na sljedećoj poveznici: <https://esif-wf.mrrfeu.hr/> . |
| 20 | Može li ista osoba biti ispred prijavitelja (NGO) na Elementu 3 (Upravljanje projektom i administracija) na 50% te istovremeno u svojstvu partnera (javna ustanova u kulturi) na Elementu 1 (Priprema i provedba) na 50% te s oba potpisati Ugovor o radu? | Troškove rada pojedinih članova tima treba uvrstiti u odgovarajuće elemente (Element 1, Upravljanje projektom i administracija, Promidžba i vidljivost) s kojima su povezane prihvatljive aktivnosti za čiju su provedbu ti članovi tima bili angažirani, i to sukladno udjelu vremena utrošenom za rad na projektu. Mogućnost istodobnog rada kod dva poslodavca, kao i vrsta ugovora za takav angažman određuju se temeljem relevantnog nacionalnog zakonodavstva, a izdatak plaće poslodavca za rad na projektu računa se sukladno vremenu utrošenom za taj rad (v. *Uputu o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014. – 2020., objavljenu na www.esf.hr*).  |
| 21 | Imamo upit vezano uz korištenje pojednostavljenih troškovnih opcija. U uputama za prijavitelje Poziva UP.02.1.1.14 Umjetnost i kultura online navedeno je kako prihvatljive izdatke predstavljaju izravni troškovi osoblja i ostali troškovi projekta (ostali izravni i neizravni troškovi). Također, navodi se kako nakon što prijavitelj u Prijavni obrazac A uvrsti sve izravne troškove osoblja u pojedine elemente, u element Upravljanje projektom i administracija uvrštava se jedna stavka troška pod nazivom „Ostali prihvatljivi troškovi projekta“. Da li to znači da npr. u element Promidžba i vidljivost ne unosimo pojedine troškove (npr. trošak izrade web stranice projekta, trošak izrade promotivnog materijala) nego samo trošak osoba koje će raditi na tom elementu? | Da. Troškove izrade promotivnih materijala i slične ne unosite na stranici „Elementi projekta i proračun“ Prijavnog obrasca A u troškove elementa Promidžba i vidljivost. Ti troškovi, ukoliko zadovoljavaju uvjete navedene u točki 4.1.1 Uputa za prijavitelje, spadaju u stavku „Ostali prihvatljivi troškovi projekta“ koja se upisuje u element Upravljanje projektom i administracija nakon što ste u odgovarajuće elemente (Element 1, Promidžba i vidljivost, Upravljanje projektom i administracija) Prijavnog obrasca A unijeli izravne troškove osoblja, a računa se primjenom postotka (40 %) na zbroj svih izravnih troškova osoblja.  |
| 22 | Da li je moguće dobiti primjerak ispunjavanja Prijavnog obrasca A za ovaj natječaj? | Primjerak ispunjenog Prijavnog obrasca A nije dio natječajne dokumentacije te Ministarstvo kulture nije u mogućnosti isti dostaviti potencijalnim prijaviteljima/partnerima. Napominjemo kako je Korisnički priručnik za popunjavanje Prijavnog obrasca A dostupan na poveznici <https://esif-wf.mrrfeu.hr/> |
| 23 | Projektni koncept koji smo zamislili bi podrazumijevao uključivanje ciljane skupine mlađih od 25, preciznije učenika osnovnih škola iz depriviranih područja tj. s područja jedinica lokalne samouprave ispodprosječnog indeksa razvijenosti. Zanima me mogu li ovakve projektne aktivnosti (online konferencije, radionice za učenike i učitelje na teme iz arheologije i likovnosti) biti prihvatljive aktivnosti s obzirom da škole kao pravne osobe ne mogu biti prihvatljivi partneri?  | Aktivnosti su prihvatljive ukoliko doprinose ostvarenju općeg i specifičnih ciljeva Poziva te zadovoljavaju ostale uvjete navedene u točki 3.3 Uputa za prijavitelje, a njihova prihvatljivost neovisna je o pravnoj osobnosti organizacije s kojom su na neki način povezani pripadnici ciljane skupine. Iako škole nisu prihvatljivi prijavitelji ni partneri u okviru ovog poziva, prijavitelj može uspostaviti neformalnu suradnju s njima u svrhu provedbe prihvatljivih aktivnosti, pri čemu vrsta pravne osobnosti takve suradničke organizacije nije definirana pozivom.Napominjemo da su sudionici projektnih aktivnosti samo one osobe za koje prijavitelj osigura dokaze o pripadnosti ciljanoj skupini navedene u točki 1.4 Uputa za prijavitelje, te stoga učitelji mogu biti sudionici radionica koje spominjete jedino ako je za njih moguće prikupiti dokaze o pripadnosti ciljanoj skupini „Osobe starije od 54 godine“. Ako u projektne aktivnost planirate uključiti obje ciljane skupine poziva, za svaku ciljanu skupinu potrebno je organizirati zasebne aktivnosti. |
| 24 | Mogu li škole kao takve biti svojevrsni i posrednik između nas kao nositelja projekta i učenika koji će osigurati kontakt, komunikaciju i rad s ciljanom skupinom? | Prijavitelj može uspostaviti suradnju sa školom te je pritom dužan postupati u skladu sa zakonom. Vrsta i način suradnje nisu definirani natječajnom dokumentacijom. |